S'ha presentat la guia i els materials Petits canvis per menjar millor de l'Agència de Salut Pública de Catalunya, a l'Aula Magna de la Universitat d'Igualada, amb l'assistència de professionals del món de la salut, l'alimentació i l'ensenyament.
La guia és una nova eina educativa desenvolupada en el marc de l'estratègia PAAS (Pla integral per a la promoció de la salut mitjançant l'activitat física i l'alimentació saludable) que va ser presentada per la dietista i nutricionista de l'ASPCAT, Gemma Salvador.
El material presentat s'estructura en tres grans grups de missatges concrets i senzills sobre els aliments i les conductes que cal potenciar, els que cal reduir i aquells que convé canviar-ne la qualitat per tal de ser més saludables i respectuosos amb l'entorn.
Un aspecte important a destacar d'aquests materials és que incorporen en cada apartat consells de promoció i consum responsable, de sostenibilitat i de reducció del malbaratament i també s'inclouen recomanacions per seguir una vida activa i social.
Pel que fa als aliments que cal menjar més, aquests són les fruites i les hortalisses, els llegums i la fruita seca, i també promoure la vida activa i social.
Cal reduir el consum de sal i aliments salats, de sucres i aliments i begudes ensucrades, de carn vermella i processada i d'aliments ultraprocessats.
Les opcions de canvi respecte d'altres tries menys saludables són l'aigua —enfront de les begudes ensucrades i begudes amb alcohol-, els aliments integrals —respecte dels produïts amb farines refinades-, l'oli d'oliva verge —en relació amb altres greixos-, i els aliments de temporada i de proximitat.
L'objectiu d'aquest nou material és sensibilitzar els professionals i la població sobre aquells aspectes que, amb petites modificacions, poden millorar de manera important la qualitat i la sostenibilitat de la nostra alimentació.
Els materials que ahir va presentar l'Agència de Salut Pública de Catalunya (ASPCAT) consten de:
Cal destacar que Petits canvis per menjar millor ha estat revisat i consensuat per 52 professionals provinents de diferents col·legis professionals, societats científiques, entitats, universitats, fundacions, associacions, divulgadors científics, diferents departaments de la Generalitat, etc.
Aquesta és la quarta sessió de difusió de la Guia a Catalunya, que ofereix l'ASPCAT, a la qual hi van assistir prop de 50 professionals de diferents àmbits.
Aquesta difusió s'anirà realitzant per tot el territori català durant els propers mesos.
A la Catalunya Central ja es va fer una primera presentació de la guia, la setmana passada a Manresa, amb una gran participació per part dels assistents.
L'última sessió de difusió de la guia a la Catalunya Central està prevista pel 9 de maig, a la sala Segimon Serrallonga de la Universitat de Vic, en el marc de la campanya Fes-ho bé, que promou l'alimentació saludable, l'activitat física i la prevenció en infants i joves a Osona.
La guia, els cartells i els fullets informatius es distribuiran en centres d'atenció primària de salut, biblioteques i escoles, principalment.
En la mateixa sessió es va donar a conèixer als professionals assistents, la campanya Implica't: ingredients per a un creixement saludable i feliç.
Es tracta d'una campanya de prevenció dels trastorns de la conducta alimentària centrada en la primera infància i en la família com a factor de protecció: